Fil-21 ta' April 2016, il-Kunsill adotta t-test finali ta' direttiva li ssaħħaħ id-drittijiet tat-tfal fi proċedimenti kriminali. Id-direttiva tipprevedi għadd ta' salvagwardji proċedurali għat-tfal (jiġifieri individwi taħt it-18) li huma suspettati jew akkużati li wettqu reat kriminali. Id-direttiva tinkludi salvagwardji addizzjonali meta mqabbla ma' dawk li diġà jiġu applikati għal adulti suspettati u akkużati. Dispożizzjoni ċentrali tad-direttiva tirrigwardja l-assistenza minn avukat. L-istati membri għandhom jiżguraw li tfal suspettati jew akkużati jiġu assistiti minn avukat, meta meħtieġ billi tingħata assistenza legali, sakemm l-assistenza minn avukat ma tkunx sproporzjonata fid-dawl taċ-ċirkostanzi tal-każ. Dispożizzjonijiet importanti oħra tad-direttiva jirrigwardaw l-għoti ta' informazzjoni dwar drittijiet, id-dritt li ssir valutazzjoni individwali, id-dritt għal eżami mediku, u għal reġistrazzjoni awdjoviżiva tal-interrogazzjoni. Hija tipprevedi wkoll salvagwardji speċjali għal tfal meta jkunu mċaħħda mil-libertà, b'mod partikolari waqt id-detenzjoni. Din l-adozzjoni finali tad-direttiva hija riżultat ta' qbil politiku bejn iż-żewġ leġislaturi f'Diċembru tal-2015 u l-approvazzjoni sussegwenti mill-Parlament Ewropew fid-9 ta' Marzu 2016. Ladarba tiġi ppubblikata fil-Ġurnal Uffiċjali tal-UE, l-istati membri għandhom tliet snin biex jittrasponu d-dispożizzjonijiet fil-liġijiet nazzjonali tagħhom. Id-Danimarka, ir-Renju Unit u l-Irlanda għażlu li ma jipparteċipawx f'din id-direttiva u mhux ser ikunu marbutin biha. Mill-2009 'l hawn, saret ħidma fl-Unjoni Ewropea fuq it-tisħiħ tad-drittijiet proċedurali għal persuni suspettati u akkużati fi proċedimenti kriminali abbażi tal-pjan direzzjonali, li ġie adottat mill-Kunsill fit-30 ta' Novembru 2009. Il-pjan direzzjonali jistabbilixxi approċċ gradwali lejn l-istabbiliment ta' lista sħiħa ta' drittijiet proċedurali għal persuni suspettati u akkużati fi proċedimenti kriminali. Diġà ġew adottati erba' direttivi abbażi tal-pjan direzzjonali: id-Direttiva 2010/64/UE dwar id-dritt għall-interpretazzjoni u għat-traduzzjoni, id-Direttiva 2012/13/UE dwar id-dritt għall-informazzjoni, id-Direttiva 2013/48/UE dwar id-dritt ta' aċċess għas-servizzi ta' avukat, u d-Direttiva 2016/343/UE dwar il-preżunzjoni tal-innoċenza u tad-dritt li wieħed ikun preżenti waqt il-proċess. Test tad-Direttiva Ara l-paġna tal-laqgħa